A yet junel,
ay juntzan eb israel aj conob Jerusalén,
max chektok eb jaywan eb sacerdote yetok jaywanxa eb yinatil Leví bay Juan.
Max bet kꞌanlen eb chekbej tuꞌ axca tiꞌ:
—¿Mac ach txel?
ẍi eb.
Axa yalon Juan tuꞌ yin baycꞌal ijanil;
watxꞌcꞌal max yut yalon bay eb axca tiꞌ:
—Ayin tiꞌ,
mayinnak Cristo in,
ẍi bay eb.
Axa kꞌanlen eb bay junelxa tuꞌ:
—¿Mac ach wal txel xin?
¿Ma ach Elías ach?
ẍi eb bay.
—Cꞌamak,
mayinnak,
ẍi bay eb.
—¿Ma ach chekbej ach Dios,
echbanebil jay juj?
ẍi eb bay.
—Cꞌamak,
ẍi bay eb.
Max kꞌanlen eb bay junelxa:
—¿Mac ach wal txel xin?
Al ayon mac ach txel,
yujtol yowalil ok jal japni bay eb cheknejontek.
Al ayon,
¿tzet ayji?
ẍi eb bay.
Yuj tuꞌ xan max yal bay eb axca tiꞌ:
—Ayin ton albilcan wabixal yuj jun chekbej Dios chi yik Isaías payxa,
yet max yalon axca tiꞌ:
Ay jun mactxel bay tzꞌinan txꞌotxꞌ chi awji,
cax chi yalon axca tiꞌ:
Tꞌinek junok is be Cham Yajaw,
ẍicanok,
ẍi Juan.
A eb ulnak ecꞌ bay Juan tuꞌ,
a eb fariseo cheknej eb.
Max kꞌanlen cꞌapax el eb axca tiꞌ:
—¿Tzet yuj xan chakꞌ bautizar anima,
ta mayachnak Cristo ach,
tamwal Elías ach,
tamwal chekbej ach Dios,
jun echbanebil jay juj?
ẍi eb bay.
Xan max yal Juan tuꞌ bay eb axca tiꞌ:
—Ayin tiꞌ,
chi wakꞌ bautizar eb anima yul aꞌ,
palta ay jun co xol,
man e yojtakok.
A jun tuꞌ,
tzunan jay wintak,
palta caw wal miman yelapnok wintak.
Yuj tuꞌ,
man in mojok wakꞌon serbil,
tamwal in xuyon el txꞌanil xanab yin yakan,
ẍi Juan tuꞌ bay eb.
A bay kꞌaxepal ecꞌ aꞌ miman Jordán,
bay jun lugar chi yik Betania,
a tuꞌ lanan yakꞌon bautizar Juan eb anima.
A bay tuꞌ max bet kꞌanlej el eb juntzan tiꞌ bay.
A yet junxa cꞌual,
max yilon Juan jay Jesús bay,
xan max yal axca tiꞌ:
—Ilek wali.
A Cham lanan jay tiꞌ,
axca yopiso junok calnel chi akꞌlay yin xajanbal,
caytuꞌ yopiso yuj Dios,
yujtol aꞌ chi ul ion el co yobtakil co masanil bay yulyibankꞌinal tiꞌ.
A ton Cham max wal yet max walon axca tiꞌ:
A Cham tzunan jay wintak,
palta ecꞌban yopiso wintak,
yujtol a yet cꞌamto chin alji,
ayxacꞌaltaꞌ ecꞌok,
quin chi,
max waloni.
Maj wojtaknej elok mactxel Cham tuꞌ,
palta max quin jay akꞌoj bautizar eb anima yul aꞌ,
yet watxꞌ ok ojtaknelay el Cham juj ayon israel on tiꞌ,
ẍi Juan.
Max yalon cꞌapax Juan tuꞌ axca tiꞌ:
Max wil yayol Cham Espíritu yiban axca junok paloma,
axa yoccan yin tuꞌ.
Mantotaꞌ wojtakok mactxel Cham chekbiltek yuj Dios tuꞌ,
palta a Cham cheknej in wakꞌon bautizar eb anima yul aꞌ,
aꞌ max alon ayin axca tiꞌ:
Ach ok el yayol Espíritu yiban jun mactxel,
cax ok cancan yetok.
A ton jun tuꞌ,
aꞌ ok aon oc Espíritu Santo yin anima,
axca tol ok akꞌlay bautizar eb yuj,
ẍi ayin.
Ayin tiꞌ,
max wil Cham tuꞌ.
Yuj tuꞌ xan chi wakꞌ testigoal in ba yin,
tol Cꞌajol ton Dios Cham,
ẍi Juan tuꞌ.